****

**ΕΛΛΗΝΙΚΟ ΜΕΣΟΓΕΙΑΚΟ ΠΑΝΕΠΙΣΤΗΜΙΟ**

**ΔΙΕΥΘΥΝΣΗ ΦΟΙΤΗΤΙΚΗΣ ΜΕΡΙΜΝΑΣ**

**ΤΜΗΜΑ ΦΟΙΤΗΤΙΚΩΝ ΠΑΡΟΧΩΝ**

**ΟΔΗΓΙΕΣ ΓΙΑ ΤΗΝ ΥΠΟΒΟΛΗ ΑΙΤΗΣΕΩΝ ΓΙΑ ΠΑΡΟΧΗ ΔΩΡΕΑΝ ΣΤΕΓΑΣΗΣ ΦΟΙΤΗΤΩΝ ΤΟΥ ΕΛΛΗΝΙΚΟΥ ΜΕΣΟΓΕΙΑΚΟΥ ΠΑΝΕΠΙΣΤΗΜΙΟΥ ΑΚΑΔΗΜΑΙΚΟΥ ΕΤΟΥΣ 2025-2026**

Η υποβολή αίτησης δωρεάν στέγασης για το νέο ακαδημαϊκό έτος 2025-2026 αφορά φοιτητές/φοιτήτριες όλων των κύκλων σπουδών (προπτυχιακούς, μεταπτυχιακούς, υποψήφιους διδάκτορες) του Ελληνικού Μεσογειακού Πανεπιστημίου.

Η αίτηση καθώς και τα απαραίτητα δικαιολογητικά υποβάλλονται μόνο ηλεκτρονικά στη διαδικτυακή πλατφόρμα του Πανεπιστημίου <https://morpheus.hmu.gr/>.

Προθεσμία υποβολής αιτήσεων

Η προθεσμία υποβολής αιτήσεων ορίζεται από τη **Τρίτη 10 Ιουνίου 2025 έως και τη Δευτέρα 30 Ιουνίου 2025**

Οδηγίες Σύνδεσης

Συνδεθείτε στην πλατφόρμα <https://morpheus.hmu.gr/> και επιλέξτε είσοδο με τον ιδρυματικό λογαριασμό φοιτητή (@edu.hmu.gr).

Όνομα Χρήστη: το ακαδημαϊκό σας e-mail.

Κωδικός πρόσβασης (password): τον κωδικό με τον οποίο συνδέεστε στο e-class.

Αφού συνδεθείτε επιλέγετε «Αιτήσεις» και μετά «Αίτηση στέγασης».

Δικαίωμα υποβολής αίτησης

Δικαίωμα υποβολής αίτησης για παροχή δωρεάν στέγασης έχουν οι παρακάτω:

α) Οι ενεργοί φοιτητές και ενεργές φοιτήτριες του πρώτου, δεύτερου και τρίτου κύκλου σπουδών όπως αυτοί ορίζονται στην κείμενη νομοθεσία και ειδικότερα:

**1.α Προπτυχιακοί φοιτητές** των οποίων η φοίτηση δεν έχει υπερβεί τα ενδεικτικά έτη φοίτησης προσαυξανόμενα κατά δύο έτη (ν+2 έτη) όπου ν τα έτη του προβλεπόμενου προγράμματος σπουδών του Τμήματος για προγράμματα σπουδών με ελάχιστη διάρκεια οκτώ (8) ακαδημαϊκών εξαμήνων ή ν+3 για προγράμματα σπουδών στα οποία ο ελάχιστος χρόνος υπερβαίνει τα οκτώ (8) ακαδημαϊκά εξάμηνα. Προπτυχιακοί φοιτητές που έχουν συμπληρώσει το 26ο έτος της ηλικίας τους δεν έχουν δικαίωμα υποβολής αίτησης.

**1.β Μεταπτυχιακοί φοιτητές** των οποίων η φοίτηση δεν έχει υπερβεί τη διάρκεια του ενδεικτικού προγράμματος σπουδών (ν έτη) και δεν έχουν συμπληρώσει το 30ο έτος της ηλικίας τους. Φοιτητές μεταπτυχιακών προγραμμάτων εξ’ αποστάσεως δε δικαιούνται διαμονή στις Φοιτητικές Εστίες.

**1.γ Υποψήφιοι/ες διδάκτορες** των οποίων ο χρόνος εκπόνησης της Διδακτορικής Διατριβής δεν έχει υπερβεί τα τρία (3) χρόνια από την ημερομηνία αποδοχής του/της υποψήφιου/ας διδάκτορος στο Πρόγραμμα Διδακτορικών Σπουδών του εκάστοτε Τμήματος, προσαυξημένο κατά δύο ημερολογιακά έτη. Ως έναρξη του χρόνου αποδοχής θεωρείται η ημερομηνία της Γενικής Συνέλευσης του εκάστοτε Τμήματος, κατά την οποία συγκροτείται η Τριμελής Συμβουλευτική Επιτροπή του/της υποψήφιου/ας διδάκτορος (βλ. άρθρο 2.γ του ν. 4009/2011).

β) Οι ίδιοι/ ίδιες, ή η οικογένειά τους, να μην διαθέτουν ιδιόκτητη ή μισθωμένη οικία ή να μην έχουν την επικαρπία οικίας στην πόλη όπου εδρεύει το Τμήμα τους.

γ) Να έχουν πιστοποιημένους κοινωνικούς λόγους.

δ) Να έχουν υποβάλει τις αιτήσεις στέγασης με όλα τα σχετικά δικαιολογητικά εντός των προθεσμιών που ρητά ορίζονται από την αρμόδια Διεύθυνση Φοιτητικής Μέριμνας για κάθε κατηγορία φοιτητών και φοιτητριών. Αιτήσεις εκπρόθεσμες δεν λαμβάνονται υπόψη. Αιτήσεις με ελλιπή δικαιολογητικά - εφόσον δεν κατατεθούν τα στοιχεία που εκκρεμούν το αργότερο μέχρι την ημερομηνία αξιολόγησης των αιτήσεων - θεωρούνται εκπρόθεσμες και δεν αξιολογούνται. Επίσης, στοιχεία που κατατίθενται μετά την ολοκλήρωση της διαδικασίας και την ανακοίνωση των αποτελεσμάτων δεν λαμβάνονται υπόψη.

ε) Να μην έχουν απομακρυνθεί από τις Φοιτητικές Εστίες με προηγούμενη απόφαση αποβολής από αυτές.

στ) Να μην είναι κάτοχοι πτυχίου τριτοβάθμιου ιδρύματος του πρώτου, δεύτερου ή τρίτου κύκλου σπουδών, αντίστοιχα με τον κύκλο σπουδών που είναι εγγεγραμμένοι στο ΕΛΜΕΠΑ, ανεξαρτήτως τρόπου κτήσης (οι εγγεγραμμένοι στο Πανεπιστήμιο φοιτητές από κατατακτήριες εξετάσεις δεν δικαιούνται καμίας παροχής).

**Θα εξετάζονται από την Επιτροπή Φοιτητικής. Μέριμνας κατ’ εξαίρεση όλες οι ειδικές περιπτώσεις.**

Δικαιολογητικά

**Υποχρεωτικά δικαιολογητικά:**

1. **Πρόσφατο πιστοποιητικό οικογενειακής κατάστασης** από το Δήμο ή το ΚΕΠ ή από το www.gov.gr. Διευκρινίζεται ότι πιστοποιητικά αλλοδαπών αρχών θα πρέπει να είναι νομίμως επικυρωμένα και επίσημα μεταφρασμένα.
2. **Πράξη Διοικητικού Προσδιορισμού Φόρου (εκκαθαριστικό) φορολογικού έτους 2024 των γονέων** αλλά και **του ίδιου του φοιτητή κάτω των 25 ετών και των λοιπών ανήλικων μελών της οικογένειας (**εφόσον ο φοιτητής ή τα ανήλικα μέλη υποβάλουν φορολογική δήλωση)**.**

**Στην περίπτωση που ο φοιτητής είναι άνω των 25 ετών επισυνάπτεται μόνο η δική του Πράξη Διοικητικού Προσδιορισμού Φόρου (εκκαθαριστικό).**

1. **Δήλωση φορολογίας εισοδήματος (Ε1) του φορολογικού έτους 2024** των γονέων.

Οι **αλλοδαποί φοιτητές** και τέκνα Ελλήνων του εξωτερικού οφείλουν να προσκομίσουν δικαιολογητικά αντίστοιχα με τα παραπάνω, μεταφρασμένα στα ελληνικά.

**Διευκρινίσεις:**

1. Εάν ο/η **φοιτητής/τρια** είναι **άνω των 25 ετών** επισυνάπτει **μόνο** τη δική του/της Πράξη Διοικητικού Προσδιορισμού Φόρου (εκκαθαριστικό) **φορολογικού έτους 2024, και Φορολογική Δήλωση Ε1 του φορολογικού έτους 2024.**
2. Εάν οι γονείς του/της φοιτητή/φοιτήτριας είναι διαζευγμένοι, υποβάλλονται τα φορολογικά στοιχεία και το πιστοποιητικό οικογενειακής κατάστασης **και των δύο γονέων**.
3. Εάν ο **γονέας είναι μόνιμος κάτοικος εξωτερικού** και δεν υποχρεούται σε υποβολή φορολογικής δήλωσης στην Ελλάδα, απαιτείται η υποβολή Πιστοποιητικού Μονίμου Κατοίκου Εξωτερικού, το οποίο εκδίδεται από τις αρμόδιες Προξενικές Αρχές σε συνδυασμό με υπεύθυνη δήλωση μέσω της Ενιαίας Ψηφιακής Πύλης **gov.gr** όπου θα αναφέρεται ότι ο γονέας δεν υποχρεούται σε υποβολή φορολογικής δήλωσης στην Ελλάδα.
4. Οι Κύπριοι/ες φοιτητές/φοιτήτριες προσκομίζουν «Φορολογική Βεβαίωση Προσόδων» του 2024 από το Υπουργείο Οικονομικών της Κύπρου (υποχρεωτικά) **και για τους δύο (2) γονείς**, αλλά και για τους ίδιους τους φοιτητές/τις φοιτήτριες και τα ανήλικα αδέλφια τους (εφόσον υποβάλλουν φορολογική δήλωση).

**Ειδικότερα για τη μοριοδότηση των επιμέρους κριτηρίων απαιτούνται κατά περίπτωση τα παρακάτω δικαιολογητικά:**

1. **Για την απόδειξη της πολυτεκνικής ιδιότητας:** η ιδιότητα του πολυτέκνου αποδεικνύεται με το πιστοποιητικό οικογενειακής κατάστασης, συνοδευόμενο από το πιστοποιητικό της Ανώτατης Συνομοσπονδίας Πολυτέκνων Ελλάδος το οποίο θα πρέπει να είναι σε ισχύ κατά την ημερομηνία υποβολής της αίτησης.
2. **Για την απόδειξη τριτεκνίας**: Πιστοποιητικό οικογενειακής κατάστασης και Ε1 γονέων **με 3 εξαρτώμενα τέκνα.**
3. **Για την απόδειξη αναπηρίας**: Πιστοποιητικό Κέντρου Πιστοποίησης Αναπηρίας (ΚΕ.Π.Α.), ή βεβαίωση σύνταξης ανικανότητας, με ποσοστό αναπηρίας τουλάχιστον 67% από αρμόδιο φορέα του δημοσίου, για τον/την φοιτητή/φοιτήτρια, τους γονείς ή τα αδέλφια του/της., το οποίο είναι σε ισχύ κατά το έτος υποβολής της αίτησης.
4. **Για την απόδειξη ακαδημαϊκού κριτηρίου:** ελέγχεται αυτόματα από το φοιτητολόγιο.
5. **Για την απόδειξη τέκνου μονογονεϊκής οικογένειας** απαιτείται κατά περίπτωση:

**Α. Φοιτητής που είναι ορφανός από ένα γονέα**

* Ληξιαρχική πράξη θανάτου. Διευκρινίζεται ότι πιστοποιητικά αλλοδαπών αρχών θα πρέπει να είναι νομίμως επικυρωμένα και επίσημα μεταφρασμένα.

**Β. Φοιτητής που η γονική μέριμνα ασκείται κατ΄αποκλειστικότητα από τον ένα γονέα**

**α.** Αντίγραφο δικαστικής απόφασης ή αντίγραφο συμβολαιογραφικής πράξης ή αντίγραφο πρακτικού κοινής συμφωνίας των γονέων (έως την εφαρμογή του Ν.4800/2021) θεωρημένο από το αρμόδιο δικαστήριο ή αντίγραφο πρακτικού διαμεσολάβησης του άρθρου 8 παρ. 3 του Ν. 4640/2019, κατατεθειμένο στην γραμματεία αρμοδίου δικαστηρίου, από τα οποία να προκύπτει η κατ’ αποκλειστικότητα άσκηση της γονικής μέριμνας από έναν μόνο γονέα ή η έκπτωση του άλλου γονέα από την άσκηση της γονικής μέριμνας ή η αφαίρεση της γονικής μέριμνας από τον άλλο γονέα λόγω κακής άσκησης.

**β.** Υπεύθυνη δήλωση του άρθρου 8 του Ν.1599/1986 μέσω της Ενιαίας Ψηφιακής Πύλης gov.gr ότι ασκεί εν τοις πράγμασι και κατ’ αποκλειστικότητα τη γονική μέριμνα ενός ή περισσότερων ανήλικων τέκνων. Σε περίπτωση που το τέκνο είναι ενήλικο ηλικίας έως και 25 ετών, υπεύθυνη δήλωση ότι ασκούσε εν τοις πράγμασι και κατ’ αποκλειστικότητα τη γονική μέριμνα αυτού για ορισμένο χρονικό διάστημα και μέχρι την ενηλικίωση του τέκνου.

Σημείωση: Σε περίπτωση ανυπαρξίας της ανωτέρω δικαστικής απόφασης (υπό στοιχείο α΄) όσον αφορά τους αντικειμενικούς/πραγματικούς λόγους αδυναμίας ασκήσεως της γονικής μέριμνας από τον άλλο γονέα, απαιτείται η υποβολή οιουδήποτε αποδεικτικού εγγράφου αρμόδιας κατά νόμο δημόσιας αρχής, από το οποίο να προκύπτει ο πραγματικός λόγος αδυναμίας άσκησης της γονικής μέριμνας από τον άλλο γονέα (π.χ. πιστοποιητικό από το οποίο να προκύπτει ο εγκλεισμός του σε σωφρονιστικό κατάστημα και η διάρκεια αυτού).

1. **Για την απόδειξη αδερφού/φής φοιτητή /τριας:**

Απαιτείται βεβαίωση από το Τμήμα/Σχολή στην οποία να προκύπτει ότι ο αδερφός/φή του αιτούντος – κατά την ημερομηνία υποβολής της αίτησης – είναι προπτυχιακός φοιτητής/τρια α΄ κύκλου σπουδών στην Ελλάδα.

1. **Αποδεικτικό ανεργίας:** Γίνεται δεκτή μόνο πρόσφατη βεβαίωση συνεχούς χρόνου ανεργίας του Δ.ΥΠ.Α. (πρώην ΟΑΕΔ), διαστήματος μεγαλύτερο ή ίσο των 6 μηνών από την ημέρα υποβολής της αίτησης στέγασης και σε ισχύ κατά την ημερομηνία υποβολής της αίτησης.
2. **Κύπριοι, ομογενείς και αλλοδαποί φοιτητές:**

Πρέπει να προσκομίζουν τα δικαιολογητικά που προσκομίζουν και οι φοιτητές των οποίων η οικογένεια έχει μόνιμη κατοικία εντός Ελλάδος. **Όλα τα έγγραφα που εκδίδονται από αλλοδαπές αρχές πρέπει να συνοδεύονται από επίσημη μετάφραση στα ελληνικά**.

**Επισημαίνεται ότι:**

* Η αίτηση αξιολογείται μόνο εφόσον σε αυτήν έχουν επισυναφθεί σωστά σε ηλεκτρονική μορφή (αρχεία PDF) όλα τα υποχρεωτικά δικαιολογητικά.
* Τα υπόλοιπα δικαιολογητικά αξιολογούνται και προστίθενται στο σύνολο των μορίων του/της αιτούντος/σας, εφόσον επισυνάπτονται και πληρούν τις προϋποθέσεις που ορίζονται γι’ αυτά.
* Το αρμόδιο Τμήμα Φοιτητικών Παροχών κατά την αξιολόγηση της αίτησης έχει δικαίωμα να ζητήσει αποδεικτικά στοιχεία όπου αυτό κρίνεται αναγκαίο.
* Η Υπεύθυνη Δήλωση που περιλαμβάνεται στην ηλεκτρονική αίτηση στέγασης υπέχει θέση Υπεύθυνης Δήλωσης του Ν. 1599/1986 και η ακρίβεια των στοιχείων που υποβάλλονται μ’ αυτή τη δήλωση μπορεί να ελεγχθεί με βάση τα αρχεία άλλων υπηρεσιών (άρθρο 8 παρ. 4 Ν. 1599/1986).

**Εάν υποβληθούν παραποιημένα έγγραφα ή ψευδή στοιχεία ο/η αιτών/αιτούσα αποκλείεται από την παροχή δωρεάν στέγασης.**

Διαδικασία υποβολής

**Μορφή δικαιολογητικών**

Κάθε συνημμένο δικαιολογητικό για να ανέβει σωστά στην αίτηση θα πρέπει να πληροί τα ακόλουθα:

* + Μορφή αρχείου: **PDF (όχι φωτογραφία κ.λ.π.)** και να έχουν τον κατάλληλο προσανατολισμό.
	+ Ονομασία αρχείου **σε λατινικούς χαρακτήρες** χωρίς κενά και χωρίς ειδικούς χαρακτήρες (.,/,\*,-…κτλ).
	+ Ονομασία αρχείου **έως 15 χαρακτήρες.**
	+ Μέγεθος αρχείου έως **5ΜΒ** ανά αρχείο.
	+ Κάθε δικαιολογητικό (π.χ. Ε1, πιστ. οικ. κατάστασης) πρέπει να είναι **ολόκληρο** σε ένα (1) ηλεκτρονικό αρχείο και **όχι** κάθε σελίδα χωριστά. Σε περίπτωση που τα δικαιολογητικά επισυνάπτονται σε χωριστές σελίδες δεν θα γίνονται δεκτά.

**Τα αρχεία που δεν είναι αποθηκευμένα με τον τρόπο που περιγράφεται παραπάνω, δεν ανεβαίνουν σωστά στην αίτηση και δεν εμφανίζονται.**

Αξιολόγηση Αίτησης

Η αξιολόγηση των αιτήσεων γίνεται σύμφωνα με το ισχύον σύστημα μοριοδότησης το οποίο έχει εγκριθεί με την με αρ. 136/Θ.15/15.05.2025 απόφαση της Συγκλήτου του ΕΛΜΕΠΑ.

Μετά από τον έλεγχο της αίτησής σας από το Τμήμα Φοιτητικών Παροχών και αν αυτή έχει ελλείψεις ή εκκρεμότητες, θα λάβετε μήνυμα στο ιδρυματικό σας email όπου θα αναφέρεται: «η Αίτησή σας είναι σε αναθεώρηση» και στις παρατηρήσεις θα αναφέρονται πληροφορίες σχετικά με τη διαδικασία που πρέπει να ακολουθήσετε προκειμένου να ολοκληρωθεί η αξιολόγηση της αίτησής σας.

Μετά την αξιολόγηση της αίτησης από το Τμήμα Φοιτητικών Παροχών θα λάβετε μήνυμα στο ιδρυματικό σας email που θα αναφέρεται ότι «η αίτησή σας έχει εγκριθεί». Η αίτησή σας έχει χαρακτηρισθεί ως «ΕΛΕΓΜΕΝΗ» και δεν έχετε καμία εκκρεμότητα ως προς τα απαραίτητα δικαιολογητικά προκειμένου να ενταχθεί στην τελική κατάταξη του συνόλου των αιτήσεων.

Η έγκριση ή όχι του αιτήματός σας εξαρτάται από το σύνολο των αιτημάτων (σειρά κατάταξης) καθώς και από τη μοριοδότησή σας. Στο ίδιο μήνυμα θα αναγράφεται ο αριθμός μορίων.

Ο κατάλογος των δικαιούχων παροχής δωρεάν στέγασης μετά από την έγκρισή του από την αρμόδια Επιτροπή Φοιτητικής Μέριμνας θα αναρτηθεί στον ιστότοπο της Φοιτητικής Μέριμνας (<https://hmu.gr/merimna>) και θα συνοδεύεται από ανακοίνωση με πληροφορίες για την εξυπηρέτηση των δικαιούχων φοιτητών.

Έπειτα από την ανάρτηση των αποτελεσμάτων υπάρχει δυνατότητα υποβολής ενστάσεων σε προθεσμία που ορίζεται από το Τμήμα Φοιτητικών Παροχών της Διεύθυνσης Φοιτητικής Μέριμνας.

Επικοινωνία

Οι φοιτητές που αντιμετωπίζουν οποιοδήποτε πρόβλημα κατά την υποβολή της αίτησής τους παρακαλούνται να επικοινωνούν για παροχή διευκρινήσεων με το γραφείο Φοιτητικών Παροχών στo τηλέφωνo 2821023054 ή να αποστέλλουν email στο litsiou@hmu.gr

Η επικοινωνία των φοιτητών με το γραφείο Φοιτητικών Παροχών γίνεται αποκλειστικά **μέσω του ακαδημαϊκού email** προκειμένου να γίνεται η ταυτοποίηση των στοιχείων τους**.**

**Δικαιολογητικά και αιτήματα που αποστέλλονται από άλλους ηλεκτρονικούς λογαριασμούς, δεν γίνονται δεκτά.**

Πληροφορίες σχετικά με την εξέλιξη των αιτήσεων δίδονται **αποκλειστικά στον/στην αιτούντα/τούσα φοιτητή/τρια.**